กรุงศรีคลอดกองทุนอิงราคาทอง
บลจ.กรุงศรี ออกกองอิงราคาทอง ปิดโอกาสขาดทุน แถมมีโอกาสได้ผลตอบแทนสูงสุด 29.99% ภายใน 18 เดือน
11 ต.ค. 2554

บลจ.กรุงศรี ออกกองอิงราคาทอง ปิดโอกาสขาดทุน แถมมีโอกาสได้ผลตอบแทนสูงสุด 29.99% ภายใน 18 เดือน 
นายฉัตรพี ตันติเฉลิม ประธาน‌เจ้าหน้าที่บริหาร บริษัทหลักทรัพย์‌จัดการกองทุน (บลจ.) กรุงศรี กล่าวว่า บริษัท ร่วมกับ ‌ธนาคารสแตนดาร์ดชาร์เตอร์ด (ไทย) เสนอขายกองทุนเปิดกรุงศรีโกลด์ลิงค์‌คอมเพล็กซ์รีเทิร์น18M2 (KFGLCR18M2) ซึ่งเป็นกองทุนตราสารหนี้‌อายุ 18 เดือน ที่อิงกำไรจากการปรับเพิ่มขึ้น‌ของราคาทอง โดยเปิดขายระหว่างวันที่ 12-19 ต.ค. นี้
ทั้งนี้ กองทุน KFGLCR18M2 มีนโยบายนำเงินลงทุน 95% ไปลงทุนในตราสารหนี้ต่างประเทศ และอีก 5% ลงทุนในออปชันที่ให้ผลตอบแทนระหว่าง 0%-29.99% อ้างอิงกับจากการเปลี่ยนแปลงราคาของหน่วยลงทุน SPDR Gold Trust โดยหากราคาทองคำในวันที่ครบกำหนดกองทุนปรับลดลงมากกว่า 5% จากวันที่เริ่มต้นลงทุน กองทุนจะไม่ได้รับผลตอบแทน แต่หากปรับลดลงไม่ถึง 5% กองทุนจะยังได้รับผลตอบแทน 1-4% 
ในกรณีที่ราคาทองคำปรับเพิ่มขึ้น ไม่เกิน 24.99% กองทุนจะได้รับผลตอบแทนเท่ากับราคาทองคำที่เพิ่มขึ้นบวกอีก 5% เพราะฉะนั้นจึงมีโอกาสที่จะได้รับผลตอบแทนสูงสุด 29.99% อย่างไรก็ตาม หากวันใดวันหนึ่งกองทุนปรับตัวเพิ่มขึ้นตั้งแต่ 25% ขึ้นไป จะได้รับผลตอบแทน 5% 
นายประภาส ตันพิบูลย์ศักดิ์ ‌ประธานเจ้าหน้าที่การลงทุน บลจ.‌กรุงศรี กล่าวว่า ที่ผ่านมาราคา‌ทองคำมีความผันผวนมากขึ้น แต่ยังไม่ผันผวนเกินกว่า 25% โดยช่วงเดือน ก.ค. 2554 ถึง สิ้นเดือน ก.ย. 2554 ราคาทองคำมีความผันผวนระหว่าง 13-18% 
น.ส.วรพร วิทยะสิรินันท์ ผู้ช่วยกรรมการผู้จัดการใหญ่ ฝ่ายบริการธนาคารพิเศษ สายงานบุคคลธนกิจ ธนาคารสแตนดาร์ดชาร์เตอร์ด (ไทย) กล่าวว่า กองทุน KFGLCR18M2 เหมาะสำหรับนักลงทุนที่ยอมรับความเสี่ยงได้ต่ำ และมีมุมมองว่าราคาทองคำน่าจะปรับตัวเพิ่มสูงขึ้นแต่ไม่เกิน 25% ภายใน 18 เดือนข้างหน้า โดยไม่ต้องการขาดทุนหากราคาทองคำปรับลดลง